CELEX: 32012R0161
Language: mt
Date: 2012-02-23 00:00:00
Title: Regolament tal-Kummissjoni (UE) Nru 161/2012 tat- 23 ta’ Frar 2012 dwar miżuri ta’ emerġenza għall-protezzjoni tal-istokkijiet tal-haddock fl-ilmijiet fil-Punent tal-Iskozja

24.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 52/6
            
         REGOLAMENT TAL-KUMMISSJONI (UE) Nru 161/2012
   tat-23 ta’ Frar 2012
   dwar miżuri ta’ emerġenza għall-protezzjoni tal-istokkijiet tal-haddock fl-ilmijiet fil-Punent tal-Iskozja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 2371/2002 tal-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skont il-Politika Komuni dwar is-Sajd [tas-Sajd] (1), u b'mod partikolari l-Artikolu 7 tiegħu,
   Billi:
   
               (1)
            
            
               F’konformità mar-Regolament (KE) Nru 2371/2002, il-Politika Komuni tas-Sajd għandha tipprovdi miżuri koerenti fir-rigward tal-konservazzjoni, l-immaniġġar u l-isfruttar tar-riżorsi akwatiċi ħajjin, inklużi miżuri speċifiċi biex jitnaqqas l-impatt tal-attivitajiet tas-sajd fuq l-ekosistemi tal-baħar u fuq l-ispeċijiet mhux fil-mira.
            
         
               (2)
            
            
               Sabiex l-ispeċijiet tal-merluzz, tal-haddock u tal-merlangu jiġu protetti, il-punt 6.1 tal-Anness III għar-Regolament tal-Kunsill (KE) Nru 43/2009 (2), kif emendat bir-Regolament (KE) Nru 1288/2009 (3) u bir-Regolament (KE) Nru 579/2011 tal-Parlament Ewropew u tal-Kunsill (4), jistabbilixxi żona fid-Diviżjoni ICES VI li fiha l-attivitajiet tas-sajd huma pprojbiti (minn hawn ’il quddiem “l-ilmijiet fil-Punent tal-Iskozja”).
            
         
               (3)
            
            
               B’deroga minn dik il-projbizzjoni, il-punti 6.5 u 6.6 tal-Anness III għar-Regolament (KE) Nru 43/2009 rispettivament jagħtu l-permess għas-sajd tan-nephrops u għas-sajd bix-xbieki tat-tkarkir, tartaruni demersali jew irkapti simili, dment li jiġu ssodisfati ċerti kundizzjonijiet, u b’mod partikolari r-rekwiżit li ma jkunx hemm aktar minn ċertu perċentwal tal-qabda miżmuma li jkun jikkonsisti minn xi taħlita ta’ merluzz, haddock u/jew merlangu.
            
         
               (4)
            
            
               L-għan ta’ dak ir-rekwiżit kien li titnaqqas il-mortalità mis-sajd ta’ dawn it-tliet stokkijiet fiż-żona ta' distribuzzjoni tagħhom, permezz ta' projbizzjoni tas-sajd għal speċijiet fil-mira.
            
         
               (5)
            
            
               Mill-evidenza u l-pariri li l-Kummissjoni rċeviet mingħand il-Kunsill Internazzjonali għall-Esplorazzjoni tal-Baħar (ICES) u mill-Kumitat Xjentifiku, Tekniku u Ekonomiku għas-Sajd (STECF), irriżulta li l-iskartar tal-ħut kien qed isir minħabba l-impożizzjoni tar-regoli dwar il-kompożizzjoni tal-qabdiet fid-diviżjoni ICES VIa.
            
         
               (6)
            
            
               L-ICES jagħraf li l-istokk tal-haddock fid-diviżjoni ICES VIa jinsab taħt il-limiti bijoloġiċi tas-sikurezza, iżda madankollu l-ICES jagħraf ukoll li r-reklutaġġ reċenti, li huwa iktar b’saħħtu mill-medja, se jikkontribwixxi għal żieda fil-Bijomassa ta’ Stokk Riproduttiv.
            
         
               (7)
            
            
               It-tkabbir kontinwu ta’ dawn il-klassijiet ta’ età jfisser li dan il-ħut issa qiegħed jidħol fiż-żona tas-sajd. L-impożizzjoni tar-regoli dwar il-kompożizzjoni tal-qabdiet se tirriżulta f’aktar skartar ta’ dan l-istokk biex ir-rekwiżiti tal-ħatt l-art jintlaħqu qabel ma jagħtu kontribut għall-produzzjoni futura. It-tneħħija tal-bijomassa riproduttiva għal stokk li huwa taħt il-limiti bijoloġiċi tas-sikurezza tirrappreżenta theddida serja għall-irkupru u s-sostenibbiltà fuq żmien twil tal-istokk. Permezz tal-applikazzjoni kontinwa tar-regoli dwar il-kompożizzjoni tal-qabdiet, huwa l-ħatt l-art li jiġi kkontrollat u mhux il-qabdiet. Minkejja kwalunkwe tibdil fil-kwota, l-abbundanza attwali li qed tiżdied tal-istokk tal-haddock se tirriżulta f’livelli dejjem akbar ta’ ħut skartat ikkawżat minn din ir-regola.
            
         
               (8)
            
            
               Minn Frar 2012 l-opportunitajiet akbar tas-sajd għall-istokk tal-haddock fid-diviżjoni ICES VIa se jirriżultaw f’żieda tal-pressjoni tas-sajd. Kwalunkwe sforz biex isir użu mill-opportunitajiet tas-sajd tal-2012 se jirriżulta f’rata ta’ mortalità akbar ta’ kwalunkwe stokk li jinqabad flimkien mal-haddock, b’mod partikolari l-merlangu u l-merluzz.
            
         
               (9)
            
            
               Minħabba li s-sajd prinċipali għall-haddock isir minn Frar ’il quddiem, huwa neċessarju li jiġu introdotti tibdiliet minnufih sabiex l-iskartar eċessiv jiġi evitat.
            
         
               (10)
            
            
               Il-kontinwazzjoni u ż-żieda tal-ħut skartat tal-istokkijiet tal-haddock se jkollhom impatt fuq l-irkupru u l-produzzjoni futuri. Il-massimizzazzjoni tal-opportunitajiet tas-sajd thedded is-sostenibbiltà ta’ stokkijiet oħrajn. Jeżisti l-periklu li dawn l-istokkijiet ikomplu jinqerdu bħala riżultat tal-mortalità għolja mis-sajd.
            
         
               (11)
            
            
               Fl-2012 id-diskrepanza bejn il-ħtiġijiet tal-ħatt l-art u l-qabdiet inevitabbli tal-haddock se tiżdied b'mod sostanzjali. Għaldaqstant, huwa neċessarju li r-regoli dwar il-kompożizzjoni tal-qabdiet jiġu sospiżi minnufih fir-rigward tal-haddock sabiex tiġi evitata theddida serja għall-irkupru ta’ dik l-ispeċi fl-ilmijiet fil-Punent tal-Iskozja u biex tkun evitata pressjoni addizzjonali tas-sajd fuq stokkijiet oħrajn, filwaqt li jkun hemm lok għal użu razzjonali tal-opportunitajiet tas-sajd 2012.
            
         ADOTTAT DAN IR-REGOLAMENT:
   Artikolu 1
   Tul il-perjodu ta’ applikazzjoni ta’ dan ir-Regolament, il-perċentwali tal-kompożizzjoni tal-qabdiet stipulati fil-punti 6.5(iii) u 6.6(ii) tal-Parti A tal-Anness III għar-Regolament (KE) Nru 43/2009 ma għandhomx japplikaw fir-rigward tal-haddock.
   Artikolu 2
   Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan ir-Regolament għandu japplika sal-25 ta’ Awwissu 2012.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta’ Frar 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 358, 31.12.2002, p. 59.
   
      (2)  ĠU L 22, 26.1.2009, p. 1.
   
      (3)  ĠU L 347, 24.12.2009, p. 6.
   
      (4)  ĠU L 165, 24.6.2011, p. 1.